ארבעה ימים בבירה האיטלקית הקפואה, לאחר ימים של שלג כבד שלא נראה בעיר כמעט עשרים שנה, הקפיאו לי את האף ואת הידיים, אך חיממו לי מאוד את הלב. הגעתי עם אחיותיי הנהדרות לארבעה ימים לרומא, בלי תוכניות ספציפיות וללא שום כיוון מה אנחנו הולכות לעשות שם. התמקמנו במלון דירות קטן ומגניב ליד המדרגות הספרדיות, ומשם יצאנו למסעות שיטוטים רגליים בעיר המקסימה הזאת, והמאוד מאוד קפואה. ובכן, כראוי לעיר איטלקית שיקית ומעודכנת, חלונות הראווה היו עוצרי נשימה, גם של מותגי העל וגם של הבוטיקים הקטנים והלא מוכרים, הפיאצות והסימטאות הצרות הם ממש תאווה לעיניים, ועל הקפה והאוכל האיטלקי כבר נאמר הכל.
איטבלי, מסעדה קטנה ומקסימה עליה המליץ לנו פאביו, בעל הדירה בה התגוררנו, כשביקשנו הכוונה לארוחת בוקר איטלקית קלה. המקום נמצא בסימטא יפה וטיפוסית בבניין בן 400 שנה ממש ליד פיאצה נאבונה, וכל הדרך אליה מלאה אופי ועניין. המסעדה מציעה ארוחות בכל שעות היום, תוצרים מהמאפייה שבמקום, ובערב בר יין, קוקטליים ומנות איטלקיות מסורתיות. המקום נעים וחמים, הקפה מעולה והאוכל מצוין! לארוחת ערב, מומלץ להזמין מקום מראש.
אם תגיעו לאיזור הותיקן, ותבהלו מהתורים הארוכים, הרחובות מסביב ישפרו את הרגשתכם באופן מיידי. רחובות עצומים מלאים בבתי קפה, מסעדות, חנויות מרהיבות וגלריות. הכל כמובן מלא בסטייל איטלקי משובח. כאן מצאתי את החנות של המותג האיטלקי O BAG, וקניתי לי סוף סוף שעון.
רשת חנויות איטלקית המתמחה בעיצוב אישי של פריטים מחומר סיליקוני צבעוני ורך: תיקים, שעונים, צמידים ועוד. בקולקציית השעונים קיימים מעל 150 עיצובים שונים הכוללים מנגנונים בנפרד ורצועות בנפרד, מהם ניתן לשלב אין ספור וריאציות צבעוניות, אופנתיות ושמחות, וזאת בהתאם למצב הרוח ולבגדים. הבעיה היחידה היא שקשה מאוד לבחור, ההיצע מאוד גדול וכמעט כל השילובים שניסיתי, מקסימים. המחירים סבירים מאוד, הפריט הרביעי חינם, כך שכדאי מאוד לרכוש שעון ורצועות נוספות להחלפה. מנגנון וארבע רצועות ב 41 יורו.
בעיר יש כמה סניפים, אני הייתי בסניף קטן ב VIA COLA DI RIENZO, וכמובן, ניתן לרכוש גם באתר שלהם.
מתחם בן 4 קומות הכולל בתוכו חנויות של מוצרי מזון מתוצרת איטליה, גבינות, ירקות ופירות, יינות, מסעדות ובית ספר לבישול. נמצא במרחק מה ממרכז העיר, כדאי לקחת מונית או מטרו שמגיע עד פתח המתחם. המסעדות במקום מציעות אוכל מקומי פשוט וטעים, והשיטוט במתחם מעורר חשק לחזור הביתה ולבשל ארוחה איטלקית ולפתוח בקבוק יין. המסעדה בקומה הראשונה מציעה מגוון של פיצות מדהימות, מהטובות שטעמתי, עם מגוון תוספות אינסופי וטעים טעים. בקומה השנייה יש כמה דוכנים שמוכרים ארנצ'יני, כדורי אורז מטוגנים בציפוי פריך, עם מילויים שונים, כדאי לנסות את כולם.
ל EATALY סניפים רבים באיטליה כולה, ומסתבר שגם בעולם. מומלץ מאוד.
כלי קרמיקה בהשראת סין העתיקה, הנראים כמו פסיפס של כלים שבורים שחוברו יחד, פשוט צבעוני ומרהיב. מסוג הכלים שאפשר רק להסתכל עליהם, לא לגעת כדי שלא ישברו, ובטח לא לקנות. יקר מאוד מאוד.
אוסף של כלי קרמיקה למטבח, בעיקר ספלים לקפה, עליהם מודפסות מילים בצבעים רכים, אך בעלי משמעות חזקה. ברגע של מגלומניות קלה, רכשתי לי שני ספלים: DIVA ו ARTIST. עדיין לא הוצאתי אותם מהשקית, מקווה שיהיה לי האומץ.
ואיך אפשר איטליה בלי חלונות ראווה?
רחוב VIA DEL CORSO הנחשב לרחוב הקניות המרכזי של העיר, שם האווירה מאוד שוקקת, מלא בחנויות של מותגים אך לא רק, אבל החנויות השוות באמת מסתתרות ברחובות צדדיים באיזור המדרגות הספרדיות, הותיקן ופיאצה נאבונה.
כמעט בכל מסעדה או בית קפה גובים דמי עריכת שולחן, סך של 2-3 יורו לסועד, ובמלונות גובים מס של כ 4-5 יורו לאדם ללילה.
המוניות בעיר זולות יחסית, אם אתם 2 אנשים ומעלה, כדאי לקחת מונית ולא מטרו או אוטובוס. התשלום בסופו של דבר כמעט זהה.
בשוק קמפיו דה פיורי מוכרים תוצרת מקומית, ירקות, פירות, פסטות וממרחים שונים. כדאי לרכוש שמן כמהין, ממרח ארטישוק וממרח פטריות.
הגלידרייה המאוד מוכרת, GIOLITTI (יש כמה סניפים, אחד מהם ב VIA UFFICI DEL VICARIO 40) מוכרת גם עוגות פאי קטנות, ששרדו את הטיסה חזרה לארץ והיוו משלוח מנות פורימי משמח מאוד.
המקום הראשון נקרא PRIMO PIANO SUITES ונמצא כ50 מטרים מפיאצה נאבונה.
המקום השני בו היינו נקרא TREE CHARME SPANGA BOUTIQUE HOTEL, ממש ממש קרוב למדרגות הספרדיות. שניהם מקומות קטנים, נקיים ונעימים.
היי דגנית תודה על המענה המהיר. מסקרן אותי להבין את השהות בשני מלונות שונים באותה נסיעה. איך כדאי לחלק את הזמן?